CELEX: 32014D0424
Language: fi
Date: 2014-07-01 00:00:00
Title: 2014/424/EU: Komission täytäntöönpanopäätös, annettu 1 päivänä heinäkuuta 2014 , luvan antamisesta rapsiproteiinin saattamiseksi markkinoille elintarvikkeiden uutena ainesosana Euroopan parlamentin ja neuvoston asetuksen (EY) N:o 258/97 mukaisesti (tiedoksiannettu numerolla C(2014) 4256)

3.7.2014   
            
            
               FI
            
            
               Euroopan unionin virallinen lehti
            
            
               L 196/27
            
         KOMISSION TÄYTÄNTÖÖNPANOPÄÄTÖS,
   annettu 1 päivänä heinäkuuta 2014,
   luvan antamisesta rapsiproteiinin saattamiseksi markkinoille elintarvikkeiden uutena ainesosana Euroopan parlamentin ja neuvoston asetuksen (EY) N:o 258/97 mukaisesti
   
      
         (tiedoksiannettu numerolla C(2014) 4256)
      
   
   (Ainoastaan saksankielinen teksti on todistusvoimainen)
   
      (2014/424/EU)
   
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon uuselintarvikkeista ja elintarvikkeiden uusista ainesosista 27 päivänä tammikuuta 1997 annetun Euroopan parlamentin ja neuvoston asetuksen (EY) N:o 258/97 (1) ja erityisesti sen 7 artiklan,
   sekä katsoo seuraavaa:
   
               (1)
            
            
               Helm AG esitti 25 päivänä kesäkuuta 2012 Irlannin toimivaltaisille viranomaisille hakemuksen rapsiproteiinin saattamisesta markkinoille elintarvikkeiden uutena ainesosana. Rapsiproteiinia on tarkoitus käyttää kasviproteiinin lähteenä elintarvikkeissa lukuun ottamatta äidinmaidonkorvikkeita ja vieroitusvalmisteita. Komissiolle ilmoitettiin 18 päivänä helmikuuta 2014, että Siebte PMI Verwaltungs GmbH oli hankkinut oikeudet käsiteltävänä olevaan hakemukseen.
            
         
               (2)
            
            
               Irlannin toimivaltainen elintarvikkeiden arviointielin antoi 17 päivänä syyskuuta 2012 ensiarvioraporttinsa. Raportissaan se tuli siihen tulokseen, että rapsiproteiini täyttää asetuksen (EY) N:o 258/97 3 artiklan 1 kohdassa uuselintarvikkeille asetetut arviointiperusteet.
            
         
               (3)
            
            
               Komissio toimitti ensiarvioraportin muille jäsenvaltioille 4 päivänä lokakuuta 2012.
            
         
               (4)
            
            
               Asiasta esitettiin perusteltuja muistutuksia asetuksen (EY) N:o 258/97 6 artiklan 4 kohdan ensimmäisessä alakohdassa asetetussa 60 päivän määräajassa.
            
         
               (5)
            
            
               Komissio pyysi 14 päivänä helmikuuta 2013 Euroopan elintarviketurvallisuusviranomaista, jäljempänä ’elintarviketurvallisuusviranomainen’, tekemään lisäarvioinnin rapsiproteiinin käytöstä elintarvikkeen ainesosana asetuksen (EY) N:o 258/97 mukaisesti.
            
         
               (6)
            
            
               Elintarviketurvallisuusviranomainen totesi 10 päivänä lokakuuta 2013 antamassaan tieteellisessä lausunnossa ”Scientific Opinion on the safety of rapeseed protein isolate as the Novel Food ingredient”, että rapsiproteiini on turvallista elintarvikkeisiin lisättynä proteiinina (2). Se kuitenkin totesi myös, että rapsille herkistymisen riskiä ei voida sulkea pois ja että on todennäköistä, että rapsi voi aiheuttaa allergisia reaktioita sinapille allergisilla ihmisillä.
            
         
               (7)
            
            
               Tämän vuoksi lausunnossa annetaan riittävästi perusteita vahvistaa, että rapsiproteiini elintarvikkeiden uutena ainesosana on asetuksen (EY) N:o 258/97 3 artiklan 1 kohdassa säädettyjen perusteiden mukainen, edellyttäen että rapsiproteiinia elintarvikkeen ainesosana sisältävien elintarvikkeiden merkinnät ovat riittävän selkeät, jotta sinapille allergiset henkilöt voivat välttää nauttimasta kyseisiä elintarvikkeita.
            
         
               (8)
            
            
               Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Rapsiproteiini, sellaisena kuin se on määritelty liitteessä, voidaan saattaa unionin markkinoille elintarvikkeiden uutena ainesosana.
   2 artikla
   Tällä päätöksellä sallitun rapsiproteiinin nimitys sitä sisältävien elintarvikkeiden pakkausmerkinnöissä on ”rapsiproteiini”.
   3 artikla
   Rapsiproteiinia sisältävien elintarvikkeiden merkinnöissä on oltava helposti näkyvä ja luettavissa oleva maininta siitä, että tuote, joka sisältää ”rapsiproteiinia” elintarvikkeiden ainesosana, saattaa aiheuttaa sinapille ja sinappituotteille allergisilla kuluttajilla allergisen reaktion. Tämä maininta on tarvittaessa sijoitettava lähelle ainesosien luetteloa.
   4 artikla
   Tämä päätös on osoitettu yritykselle Siebte PMI Verwaltungs GmbH, Neuer Jungfernstieg 5, 20354 Hampuri, Saksa.
   
      Tehty Brysselissä 1 päivänä heinäkuuta 2014.
      
         
            Komission puolesta
         
         Tonio BORG
         
            Komission jäsen
         
      
   
   
      (1)  EYVL L 43, 14.2.1997, s. 1.
   
      (2)  EFSA Journal (2013) 11(10):3420.
   
      LIITE
      RAPSIPROTEIININ ERITELMÄ
      
         
            Määritelmä
         : Rapsiproteiini on vesipitoinen runsaasti valkuaista sisältävä uute rapsipuristekakusta ja peräisin ei-muuntogeenisistä Brassica napus L.- ja Brassica rapa L. -kasveista.
      
         
            Kuvaus
         : Valkeaa tai lähes valkeaa sumutuskuivattua jauhetta.
      
         
            Puhtaus
         : 
      
                  Fytaatin kokonaispitoisuus
               
               
                  Enintään 1,5 %
               
            
                  Lyijy
               
               
                  Enintään 0,5 mg/kg
               
            
         
            Mikrobiologiset vaatimukset
         : 
      
                  Hiivan ja homeen pesäkemäärä
               
               
                  Enintään 100 PMY/g
               
            
                  Aerobisten bakteerien pesäkemäärä
               
               
                  Enintään 10 000 PMY/g
               
            
                  Kolibakteerien kokonaispesäkemäärä
               
               
                  Enintään 10 PMY/g
               
            
                  
                     Escherichia coli
                  
               
               
                  Ei saa esiintyä 10 grammassa
               
            
                  
                     Salmonella spp.
               
               
                  Ei saa esiintyä 25 grammassa